CELEX: 32019D0638
Language: et
Date: 2019-04-15 00:00:00
Title: Nõukogu otsus (EL) 2019/638, 15. aprill 2019, millega määratakse kindlaks Euroopa Liidu nimel ohtlike jäätmete riikidevahelise veo ja nende kõrvaldamise kontrolli Baseli konventsiooni osaliste konverentsi 14. istungil võetav seisukoht seoses kõnealuse konventsiooni II, VIII ja IX lisa teatavate muudatustega

24.4.2019   
               
               
                  ET
               
               
                  Euroopa Liidu Teataja
               
               
                  L 109/19
               
            
         NÕUKOGU OTSUS (EL) 2019/638,
         15. aprill 2019,
         millega määratakse kindlaks Euroopa Liidu nimel ohtlike jäätmete riikidevahelise veo ja nende kõrvaldamise kontrolli Baseli konventsiooni osaliste konverentsi 14. istungil võetav seisukoht seoses kõnealuse konventsiooni II, VIII ja IX lisa teatavate muudatustega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Ohtlike jäätmete riikidevahelise veo ja nende kõrvaldamise kontrolli Baseli konventsioon („konventsioon“) jõustus 1992. aastal ja see sõlmiti liidu nimel nõukogu otsusega 93/98/EMÜ (1).
                  
               
                     (2)
                  
                  
                     Euroopa Parlamendi ja nõukogu määrusega (EÜ) nr 1013/2006 (2) rakendatakse kõnealust konventsiooni ning Majanduskoostöö ja Arengu Organisatsiooni (OECD) nõukogu otsust C(2001)107/LÕPLIK, millega vaadatakse üle otsus C(92)39/LÕPLIK taaskasutamistoiminguteks ettenähtud jäätmete riikidevahelise veo kontrolli kohta („OECD otsus“) liidus.
                  
               
                     (3)
                  
                  
                     Konventsiooni kohaselt konventsiooniosaliste konverents arutab ja võtab vajaduse korral vastu konventsiooni muudatusi. Konventsiooni muudatused võetakse vastu konventsiooniosaliste konverentsi istungil.
                  
               
                     (4)
                  
                  
                     Konventsiooniosaliste konverents arutab oma 14. istungil eeldatavasti konventsiooni lisade muudatusi ja võtab need vajaduse korral vastu. Kõnealuste muudatustega lisataks konventsiooni II ja VIII lisasse kirjed ja vaadataks läbi konventsiooni XI lisa kirje B3010.
                  
               
                     (5)
                  
                  
                     Norra ettepanekud muuta konventsiooni II, VIII ja IX lisa esitati konventsiooniosalistele 26. oktoobril 2018. IX lisa muudatusettepaneku parandus esitati konventsiooniosalistele 6. detsembril 2018. Kõnealuste ettepanekute kohaselt kohaldataks konventsiooni II ja VIII lisa uutes kirjetes sätestatud erilist tähelepanu nõudvate ja ohtlike plastijäätmete suhtes konventsiooni kontrollisüsteemi, samal ajal kui konventsiooni IX lisa läbivaadatud kirje B3010 alla kuuluvate tavaplastijäätmete puhul jätkuks riikidevaheline kauplemine praegustel konventsioonitingimustel.
                  
               
                     (6)
                  
                  
                     Liit peaks toetama konventsiooni lisade muudatusettepanekute eesmärke, kuna need aitavad tõhustada kontrolli plastijäätmete ekspordi üle, vältida plastijäätmete eksporti riikidesse, kus puudub nõuetekohane taristu jäätmete tõhusaks kogumiseks ja keskkonnahoidlikuks käitlemiseks, toetada plastijäätmete keskkonnahoidlikku käitlemist, vähendada plastijäätmete keskkonda sattumise riski ning hoida ära mereprügist tingitud üleilmset keskkonnaprobleemi. Liit peaks siiski esitama ettepanekuid Norra esitatud konventsiooni lisade muudatusettepanekute muutmiseks ja kõnealuseid muudatusi toetama, et täpsustada kõnealuste muudatuste kohaldamisala ja parandada nende sõnastust ning määrata kõnealuste muudatuste kohaldamiseks konventsiooni artiklis 18 ette nähtud tähtajast hilisem asjakohane tähtaeg, hõlbustades seeläbi nende rakendamist ja täitmise tagamist.
                  
               
                     (7)
                  
                  
                     Liidu- ja EMP-siseste tavaplastijäätmete, sealhulgas teatavate tavaplastijäätmesegude saadetiste puhul on asjakohane säilitada praegune olukord ja seega mitte kasutada kontrollisüsteemi, mis tuleneks konventsiooni II lisasse kirje lisamisest selliste saadetiste kohta. Seetõttu peaks liit vajaduse korral kasutama OECD otsusega kehtestatud menetlusi ja konventsiooni kohast menetlust, et sõlmida osalisriikidega või riikidega, kes ei ole konventsiooni osalisriigid, kahepoolseid, mitmepoolseid või piirkondlikke lepinguid või kokkuleppeid ohtlike ja muude jäätmete üle piiri viimise kohta, tagamaks, et liidu- ja EMP-siseste tavaplastijäätmete, sealhulgas teatavate tavaplastijäätmesegude saadetiste suhtes ei kohaldata täiendavat kontrolli tulenevalt konventsiooni II lisa muudatuse vastuvõtmisest või konventsiooni IX lisa kirje B3010 läbivaatamisest.
                  
               
                     (8)
                  
                  
                     On asjakohane määrata kindlaks liidu nimel konventsiooniosaliste konverentsi 14. istungil võetav seisukoht seoses konventsiooni II, VIII ja IX lisa muutmisega, sest need muudatused on liidule siduvad ja võivad otsustavalt mõjutada liidu õigusakti, nimelt määruse (EÜ) nr 1013/2006 sisu,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Seisukoht, mis võetakse liidu nimel ohtlike jäätmete riikidevahelise veo ja nende kõrvaldamise kontrolli Baseli konventsiooni („konventsioon“) osaliste konverentsi 14. istungil, on toetada konventsiooni II, VIII ja IX lisa muudatuste vastuvõtmist, et lisada ja vaadata läbi plastijäätmeid käsitlevad kirjed, lähtudes järgmistest kaalutlustest:
               
                           a)
                        
                        
                           liit toetab Norra ettepanekut lisada konventsiooni II lisasse uus kirje selliste tavaplastijäätmete kohta, mille suhtes tuleb kohaldada konventsiooni kontrollisüsteemi, tingimusel et täpsustatakse, et kõnealune kirje hõlmab ka tavaplastijäätmete segusid ning et see on selgelt määratletud muu hulgas konventsiooni IX lisa kirje B3010 selge sõnastusega, et hõlbustada konventsiooniosaliste kohustuste täitmist ja täitmise tagamist seoses konventsiooni II lisasse tavaplastijäätmete kohta uue kirje lisamisega;
                        
                     
                           b)
                        
                        
                           liit toetab Norra ettepanekut lisada konventsiooni VIII lisasse uus kirje selliste ohtlike plastijäätmete kohta, mille suhtes tuleb kohaldada kontrollisüsteemi, tingimusel et täpsustatakse, et kõnealune kirje hõlmab ka ohtlike plastijäätmete segusid;
                        
                     
                           c)
                        
                        
                           liit toetab Norra ettepanekut vaadata läbi konventsiooni IX lisa kirje B3010 tavaplastijäätmete kohta, mille suhtes ei tule kohaldada kontrollisüsteemi, kui need ei sisalda konventsiooni I lisas loetletud kategooriatesse kuuluvaid aineid määral, mis põhjustab konventsiooni III lisas nimetatud ohtlike omaduste ilmnemist, tingimusel et kõnealust ettepanekut muudetakse eesmärgiga:
                           
                                       i)
                                    
                                    
                                       täpsustada kohaldamisala selliselt, et kirjesse lisatakse üksnes segamata plastmaterjal, mis on mõeldud ringlussevõtmiseks või korduskasutamise ettevalmistamiseks ja mille suhtes eelistatavalt kohaldatakse üksnes konventsiooni IV lisa toimingut R3;
                                    
                                 
                                       ii)
                                    
                                    
                                       parandada sõnastust ja lihtsustada konventsiooni IX lisa kirje B3010 määratlust, et hõlbustada konventsiooniosaliste kohustuste täitmist ja täitmise tagamist seoses kõnealuse kirje läbivaatamisega, eriti kuna kõnealune kirje on seotud konventsiooni II lisasse kavandatud kirjega tavaplastijäätmete kohta;
                                    
                                 
                     
                           d)
                        
                        
                           liit teeb ettepaneku ja toetab, et muudatuste kohaldamiseks määrataks konventsiooni artiklis 18 ette nähtud tähtajast hilisem asjakohane tähtaeg.
                        
                     
            
               2.   Juhul kui ettepanek II lisasse tavaplastijäätmeid käsitleva uue kirje lisamiseks või konventsiooni IX lisa kirje B3010 läbivaatamiseks või või mõlemad ettepanekud konventsiooniosaliste konverentsi 14. istungil vastu võetakse, võtab liit vajaduse korral OECD otsuses ja konventsiooni artiklis 11 nõutavaid meetmeid, et tagada, et liidu- ja EMP-siseste tavaplastijäätmete, sealhulgas teatavate tavaplastijäätmesegude saadetiste kehtiv kontrollisüsteem jääb mõjutamata.
            
         
         
            Artikkel 2
            Olenevalt olukorra arengust konventsiooniosaliste konverentsi 14. istungil võivad liidu esindajad liikmesriikidega kohapeal koordinatsioonikohtumistel konsulteerides kokku leppida artiklis 1 osutatud seisukoha täpsustamises ilma nõukogu täiendava otsuseta.
         
         
            Artikkel 3
            Käesolev otsus jõustub selle vastuvõtmise päeval.
         
         
            Luxembourg, 15. aprill 2019
            
               
                  Nõukogu nimel
               
               
                  eesistuja
               
               P. DAEA
            
         
         
            (1)  Nõukogu 1. veebruari 1993. aasta otsus 93/98/EMÜ ohtlike jäätmete üle piiri viimise ja kõrvaldamise kontrolli käsitleva konventsiooni (Baseli konventsiooni) ühenduse nimel sõlmimise kohta (EÜT L 39, 16.2.1993, lk 1).
         
            (2)  Euroopa Parlamendi ja nõukogu 14. juuni 2006. aasta määrus (EÜ) nr 1013/2006 jäätmesaadetiste kohta (ELT L 190, 12.7.2006, lk 1).